Tienermeisie steeds vermis in seeFoto: Nasionale Seereddingsinstituut Vier tienermeisies is Dinsdagaand deur seestrome by Dappat se Gat by Kogelbaai naby Gordonsbaai meegesleur toe hulle gaan swem het. Die meisies, almal in hulle laat tienerjare, het volgens ŉ verklaring van die Nasionale Seereddingsinstituut (NSRI) in die moeilikheid beland toe hulle in die see geswem het. “Drie van die meisies kon daarin slaag om na veiligheid te swem, maar een meisie (19) het vermis geraak.” Volgens berigte het ŉ man die see ingeswem om die meisies te probeer help, waarna hy self in die moeilikheid beland het. “Die man kon daarin slaag om na veiligheid te swem,” volgens die verklaring. Ten spyte van ŉ uitgebreide soektog wat polisieduikers en lede van die NSRI insluit, is daar steeds geen teken van die vermiste tiener “wat die laaste keer ŉ paar honderd meter van die strand af opgemerk is nie”.